Илия Бешков
Другите врати

chitanka.info

Лежа скован от болки и студ. Тежката врата скърца и аз трепвам. Млад стражар се препъва в мен. Той разбира и неочаквано изхлипва:

— Избиха хората…

Моля го да мълчи, но той вече плаче. Вдига ме и ме изнася вън. Тихо слънчево утро. Младият полицай излиза и се връща през близката портичка. Поставя в ръцете ми топло мляко, кифла и си отива.

Портичката е отворена към свободния свят. Може би никой не ще ме потърси?… Но в душата ми свободният свят е погинал.

Доядох кифлата и с усилие се смъкнах в мрачното студено мазе.

И портичката към свободата, и тежката врата с двойни ключалки останаха отворени.

Други врати се бяха отворили за мене. Аз им бях простил.

8 септември 1957

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.